RÅDETS FORORDNING (EF) Nr. 1677/1999

af 19. juli 1999

om ændring af forordning (EØF) nr. 822/87 om den fælles markedsordning for vin

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) Den produktionskapacitetsordning, der er fastsat i Rådets forordning (EF) nr. 1493/1999 af 17. maj 1999 om den fælles markedsordning for vin(4), indebærer, at der tildeles nyplantningsrettigheder inden for en vis grænse; denne ordning træder i kraft den 1. august 2000; behovene for yderligere rettigheder i visse vindyrkningsområder taler for, at disse rettigheder tildeles på forhånd; nyplantning af vinstokke bør således kunne ske fra den 1. januar 2000; denne mulighed kan kun udnyttes under iagttagelse af de relevante bestemmelser i forordning (EF) nr. 1493/1999;

(2) for at tage hensyn til de særlige betingelser for fremstilling af bordvin i Spanien bør der fastsættes midlertidige undtagelsesbestemmelser for sammenstikning af vin i denne medlemsstat;

(3) der bør midlertidigt fastsættes et lavere niveau for det totale syreindhold i bordvin i visse vindyrkningszoner;

(4) indtil reformen af vinsektoren får virkning og for at undgå ethvert juridisk tomrum bør nogle bestemmelser i artikel 39 i forordning (EØF) nr. 822/87(5), videreføres for et produktionsår;

(5) ifølge artikel 46, stk. 4, i forordning (EØF) nr. 822/87 må der kun gennemføres salgskampagner til fremme af forbruget af druesaft indtil produktionsåret 1998/99; kampagnerne bør videreføres et produktionsår, for at effektiviteten kan vurderes;

(6) ifølge artikel 65, stk. 5, i forordning (EØF) nr. 822/87 forelægger Kommissionen i produktionsåret 1998/99 Rådet en beretning om det maksimale indhold af svovldioxid i vin, eventuelt ledsaget af forslag; i betragtning af svovlindholdets betydning for vinsektoren skal der udarbejdes forslag, som tager hensyn til arbejdet i Det Internationale Vinkontor; fristen bør derfor udsættes et produktionsår -

UDSTEDT FØLGENDE FORORDNING:

Artikel 1

Forordning (EØF) nr. 822/87 ændres således:

1) I artikel 6 indsættes følgende stykke: "1a. Medlemsstaterne kan desuden meddele tilladelser til nyplantninger fra den 1. januar 2000 og indtil udgangen af produktionsåret 1999/2000 ved at anvende indtil 20 % af de nye plantningsrettigheder, som de får tildelt i henhold til artikel 6, stk. 1, i forordning (EF) nr. 1493/1999. Disse rettigheder kan udelukkende anvendes under iagttagelse af bestemmelserne i afsnit II, kapitel I, i samme forordning. De således tildelte rettigheder skal modregnes i de rettigheder, der er til rådighed for de berørte medlemsstater i henhold til artikel 6, stk. 1, i nævnte forordning."

2) I artikel 16, stk. 5, tredje afsnit, ændres "mellem den 1. september 1998 og den 31. august 1999" til "mellem den 1. september 1999 og den 31. august 2000".

3) I artikel 39,

- stk. 10, første og andet afsnit, ændres "1998/99" til "1999/2000"

- stk. 11, ændres "1998/99" til "1999/2000".

4) I artikel 46, stk. 4, ændres "1998/99" til "1999/2000".

5) I artikel 65, stk. 5, ændres "1. april 1999" til "1. april 2000" og "1. september 1999" til "1. september 2000".

6) Bilag I, punkt 13, tredje afsnit, affattes således: "For produktionsårene 1997/98, 1998/99 og 1999/2000 må bordvine, der er fremstillet i Grækenland, Frankrig, Italien, Portugal og de spanske dele af delområde C, bortset fra regionerne Asturias, Baleares, Cantabria, Galicia samt provinserne Guipúzcoa og Vizcaya, ikke have et totalt syreindhold på under 3,5 g/l udtrykt i vinsyre."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. september 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. juli 1999.

På Rådets vegne

K. HEMILÄ

Formand

(1) EFT C 59 af 1.3.1999, s. 13.

(2) EFT C 219 af 30.7.1999.

(3) EFT C 169 af 16.6.1999.

(4) EFT L 179 af 14.7.1999, s. 1.

(5) EFT L 84 af 27.3.1987, s. 1. Forordningen er senest ændret ved forordning (EF) nr. 1627/98. (EFT L 210 af 28.7.1998, s. 8).